གསུང་ཞིང་བུམ་པའི་ཆུས་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་མི་བསྐྱོད་པས་དབུར་བརྒྱན། བཟླས་པ་བྱ་བ་ནི། རང་གི་ཐུགས་ཀར་ཉི་མ་ལ་ཧཱུྃ་གི་མཐར་སྔགས་ཀྱི་ཕྲེང་བས་བསྐོར་བ་ལས་སྔགས་ཕྲེང་གཉིས་པ་བྱུང་། ཞལ་ནས་ཐོན། ཡུམ་གྱི་ཞལ་དུ་ཞུགས། སྐུའི་དབྱིབས་བརྒྱུད། གསང་གནས་ནས་རྡོ་རྗེའི་ལམ་དུ་ཞུགས་ཤིང་ཐུགས་ཀའི་ས་བོན་ལ་ཐིམ། སླར་ཡང་རྒྱུན་མི་ཆད་པར་འཁོར་བས་བདེ་བ་ཆེན་པོའི་ཡེ་ཤེས་བརྟན་པར་བསམས་ལ། ཨོཾ་ཧྲཱིཿཧ་ཧ་ཧུཾ་ཧཱུྃ་ཕཊ། ཅེས་ཅི་ཙམ་ནུས་པ་བཟླ། ཐུན་ལས་ལྡང་བ་ན། དཀྱིལ་འཁོར་གྱི་འཁོར་ལོ་འོད་གསལ་གྱི་དབྱིངས་སུ་ཐིམ་པར་མོས་ཏེ་གསལ་སྟོང་རྣམ་པར་མི་རྟོག་པའི་ངང་དུ་ཅུང་ཟད་མཉམ་པར་བཞག སླར་ཡང་རང་སྐད་ཅིག་གིས་དཔལ་ཧེ་རུ་ཀའི་སྐུར་གྱུར་པར་བསམས་ལ། གནས་གསུམ་བྱིན་གྱིས་བརླབས་ཏེ་དགེ་བ་བསྔོ། སྨོན་ལམ་གདབ། ཐུན་མཚམས་ཀྱི་བྱ་བ་ལ་འཇུག་གོ །གཉིས་པ་མན་ངག་གི་ངེས་པ་མདོ་ཙམ་ནི། རང་ཉིད་བདེ་མཆོག་ལྷན་སྐྱེས་སུ་གསལ་བའི་སྤྱི་བོར་བྷྲཱུྃ་ལས་སྐུའི་འཁོར་ལོ་དཀར་པོ་རྩིབས་བཞི་པའི་ལྟེ་བར་པད་ཉི་འཇིགས་བྱེད་དུས་མཚན་དང་བཅས་པའི་གདན་གྱི་སྟེང་དུ་ཧཱུྃ་དཀར་པོ་དང་། བྃ་དམར་པོ་ལས་འོད་ཟེར་འཕྲོས། སྲིད་པ་གསུམ་པོ་བདེ་བ་མཆོག་གི་གོ་འཕང་ལ་བཀོད། ཚུར་འདུས་པ་ལས་འཁོར་ལོ་སྡོམ་པ་ལྷན་ཅིག་སྐྱེས་པ་སྐུ་མདོག་དཀར་པོ་ལ་ཡུམ་ཕག་མོ་དམར་མོས་འཁྱུད་པ། གཉིས་ཀའང་རྒྱན་ཆ་ལུགས་ཉམས་འགྱུར་ཐམས་ཅད་ཡོངས་སུ་རྫོགས་པ། རྩིབས་བཞིར་སྙིང་པོའི་རྣལ་འབྱོར་མ་བཞི་སྐུ་མདོག་དཀར་མོ་གྲི་གུག་དང་། ཐོད་པ་ཁ་ཊྭཱྃ་ག་འཛིན་པ་དང་། རྩིབས་རྩེར་རྃ་དམར་པོས་མཚན་པ། དེ་ལས་ཡེ་ཤེས་ཀྱི་མེ་འབར་བའི་དྲོད་ཀྱིས་བསྐུལ་བས་གཙོ་འཁོར་ཐམས་ཅད་བདེ་བ་ཆེན་པོའི་མཆོད་པས་མཉེས། སྙོམས་པར་ཞུགས་པའི་སྦྱོར་མཚམས་དང་མཁའ་གསང་ནས་བྱང་ཆུབ་སེམས་ཀྱི་བདུད་རྩི་དཀར་པོའི་རྒྱུན་དཔག་ཏུ་མེད་པ་བབ། འཁོར་ལོ་བཞིའི་གནས་རྣམས་གང་བས་སྡིག་སྒྲིབ་བག་ཆགས་དང་བཅས་པ་དག སླར་ཡང་འཁོར་ལོ་མྱུར་དུ་འཁོར་བ་ལས་བྱུང་བའི་མེ་རླུང་གི་ཤུགས་ཀྱིས་ནད་གདོན་བར་ཆད་ཐམས་ཅད་བསྲེགས་ཤིང་གཏོར། འོད་གསལ་སྟོང་ཉིད་ཀྱི་དབྱིངས་སུ་ཐིམ་པར་བསམས་ལ་ཡི་གེ་བདུན་པ་ཇི་ཙམ་ནུས་པ་བཟླའོ། །དེ་ལྟར་བསྒོམས་པས་གཙོ་བོར་ཉོན་མོངས་པ་གཏི་མུག་དང་ཚ་བའི་ནད་སེལ། ཞི་བའི་ལས་འགྲུབ་བོ། །དེ་བཞིན་དུ་མགྲིན་པར་གསུང་གི་འཁོར་ལོ་དམར་པོའི་ལྟེ་བར་ཧཱུྃ་དང་བྃ་དམར་པོ་ལས་གཙོ་བོ་ཡབ་ཡུམ་དང་། འཁོར་རྣམས་སྐུ་མདོག་དམར་པོ་གསལ་བཏབ། སྙོམས་འཇུག་གི་བདུད་རྩི་དམར་པོའི་རྒྱུན་གྱིས་མགྲིན་པ་མན་ཆད་གང་བར་བསམ། དམིགས་པའི་ཁྱད་པར་གཞན་སྔར་ལྟར་སྦྱར་བ་དང་། སྔགས་བཟླས་པས་ཉོན་མོངས་པ་འདོད་ཆགས་དང་། གྲང་བའི་ནད་ཞི། དབང་གི་ལས་འགྲུབ་བོ། །སྙིང་གར་ཐུགས་ཀྱི་འཁོར་ལོ་སྔོན་པོ་ལ་ཧཱུྃ་སྔོན་པོ་དང་བྃ་དམར་པོ་ལས་གཙོ་བོ་ཡབ་སྔོན་པོ། ཡུམ་དམར་པོ། འཁོར་རྣམས་སྔོན་པོར་གསལ་བཏབ། བདུད་རྩིའི་རྒྱུན་སྔོན་པོས་སྙིང་ག་མན་ཆད་གང་བར་བསམས་ལ་བཟླས་པས་ཉོན་མོངས་པ་ཞེ་སྡང་དང་། བད་ཀན་གྱི་ནད་ཞི། དྲག་པོའི་ལས་འགྲུབ་བོ། །ཁྱད་པར་རྦོད་གཏོང་སོགས་ཟློག་པར་འདོད་ན། སྙིང་གའི་ས་བོན་ལས་བྱུང་བའི་འོད་ཟེར་ལྕགས་ཀྱུ་ལྟ་བུས་དམིགས་བྱ་རྣམས་འཁོར་ལོའི་རྩེར་བཀུག་ལ། ཨོཾ་ཧྲཱིཿཧ་ཧ་ཧུཾ་ཧཱུྃ་མཱ་ར་ཡ་ཕཊ། ཅེས་དྲག་ཏུ་བཟླས་པས་སྙིང་པོའི་རྣལ་འབྱོར་མ་བཞི་ཞལ་ཕྱིར་གཟིགས་ཤིང་འཁོར་ལོ་གཡོན་དུ་འཁོར་བའི་དབལ་གྱིས་གནོད་བྱེད་ཀྱི་ལུས་དུམ་བུར་གཏུབ། མེས་བསྲེགས། རླུང་གིས་གཏོར་བར་བསམ་མོ། །བསྙེན་པ་བྱེད་ན། ཐོག་མར་བདག་གི་རྣལ་འབྱོར་གསལ་བཏབ་ནས་ཡི་གེ་བདུན་པ་འབུམ་ཕྲག་བདུན་བཟླ་བ་ནི་རྩ་བའི་བསྙེན་པ་དང་། དེ་ནས་འཁོར་ལོ་གསུམ་པོ་སོ་སོའི་དམིགས་པ་དང་བསྟུན་ནས་ཡི་གེ་བདུན་པ་འབུམ་ཕྲག་བདུན་རེ་བཟླ་བ་ནི་ལས་སྦྱོར་གྱི་བསྙེན་པ་སྟེ། དེས་གནས་སྐབས་སུ་ཕྲིན་ལས་རྣམ་བཞི་གང་བརྩམས་པ་ཐམས་ཅད་ཐོགས་མེད་དུ་འགྲུབ་ཅིང་། མཐར་ཐུག་མཆོག་གི་དངོས་གྲུབ་ཕྱག་རྒྱ་ཆེན་པོའི་ཡེ་ཤེས་ལ་དབང་འབྱོར་བའི་ཚུལ། བསྙེན་པ་འབུམ་ཕྲག་བདུན་བདུན་གྱིས། །ས་རྣམས་གཡོ་ཞིང་ལས་རྣམས་འགྲུབ། །བཅུ་བཞིའི་ས་རྣམས་རྫོགས་བྱེད་པའི། །ཉེ་བར་སྒྲུབ་པ་འདི་ལ་འབད། །ཅེས་གསུངས་སོ། །གསུམ་པ་ཡན་ལག་གི་རྣལ་འབྱོར་གཞན་བཤད་པ་ལ་གསུམ། དབུ་མ་ཡི་གེ་བདུན་པའི་མན་ངག རྒྱུད་སྡེ་ལྔ་གཙོ་བོ་བསྡུས་ལྷན་སྐྱེས། ཐུན་མཚམས་སུ་གཏོར་མ་འབུལ་བའི་ཚུལ་ལོ། །དང་པོ་ནི། རང་བདེ་མཆོག་ལྷན་སྐྱེས་སུ་གསལ་བའི་ལུས་ཀྱི་དབུས་དྲང་པོར་རྩ་དབུ་མ་སྔོན་པོ་ཡར་རྩེ་ཕྲ་བ་སྤྱི་གཙུག་དང་། མར་སྣ་ཡངས་པ་བཤང་ལམ་དུ་ཟུག་པ། དེའི་ནང་གི་སྤྱི་བོའི་ཐད་དུ་པདྨ་སྔོན་པོ་འདབ་མ་དྲུག་པའི་ལྟེ་བ་ལ་ཨོཾ། འདབ་མ་དྲུག་པ་ལ་ཧྲཱིཿཧ་ཧ་ཧུཾ་ཧཱུྃ་ཕཊ། ཅེས་པའི་སྔགས་ཀྱི་ཕྲེང་བས་མཚན་པ་ལ་ཡིད་གཏད་དེ་ཅུང་ཟད་བཟླས་པའི་རྐྱེན་གྱིས་སྔགས་ཕྲེང་ཁ་དོག་སྔོན་པོ་དཔག་ཏུ་མེད་པ་བྱུང་། དབུ་མའི་ནང་ཐམས་ཅད་སྔོ་མེར་གྱིས་གང་བ་ལས་འོད་ཟེར་འཕྲོས། ལུས་ཀྱི་ནང་ཐམས་ཅད་ཁེངས། སྒྲིབ་གཉིས་བག་ཆགས་དང་བཅས་པ་སྦྱངས། སླར་ཡང་འོད་ཟེར་བ་སྤུའི་བུ་ག་ནས་ཕྱིར་འཕྲོས། སེམས་ཅན་ཐམས་ཅད་ལ་ཕོག་པས་སྡིག་སྒྲིབ་རྒྱུ་དང་བཅས་པ་སྦྱངས། འཁོར་ལོ་བདེ་མཆོག་གི་གོ་འཕང་ལ་བཀོད། སྣང་གྲགས་རྟོག་ཚོགས་ཐམས་ཅད་ལྷ་སྔགས་ཡེ་ཤེས་ཀྱི་རང་བཞིན། རྨི་ལམ་དང་སྒྱུ་མའི་རྣམ་པ། འོད་གསལ་ཕྱག་རྒྱ་ཆེན་པོའི་ངོ་བོར་བསྒོམས་ལ་བཟླས་པ་ཅི་ནུས་བྱ། རྗེས་བསྡུ་རིམ་སོགས་འདྲའོ། །འདིས་སྡིག་སྒྲིབ་དང་ཉམས་ཆགས་འདག ཏིང་ངེ་འཛིན་དང་མངོན་པར་ཤེས་པ་འཆར་བ་སོགས་ཡོན་ཏན་དཔག་ཏུ་མེད་པར་གསུངས་སོ། །གཉིས་པ་རྒྱུད་སྡེ་ལྔ་གཙོ་བསྡུས་ཀྱི་ཡང་སྙིང་ལྷན་སྐྱེས་ཀྱི་རྣལ་འབྱོར་ནི། རང་འཁོར་ལོ་སྡོམ་པ་ལྷན་ཅིག་སྐྱེས་པ་གསལ་བའི་སྤྱི་བོར་ཧཱུྃ་ལས་དཔལ་གསང་བ་འདུས་པ་དེ་བཞིན་གཤེགས་པ་རྡོ་རྗེ་མི་བསྐྱོད་པ་འཁོར་ལོས་སྒྱུར་བའི་ཆ་ལུགས། ཡིད་ཙམ་དུ་ཁྲོ་བ་རྡོ་རྗེའི་སྐྱིལ་ཀྲུང་ཅན། ཡུམ་རང་འདྲའི་རེག་རྡོ་རྗེ་མ། མགྲིན་པར་རོ་གདན་ལ་ཧྲཱིཿལས་མ་ཧཱ་མཱ་ཡཱ་ཐོད་པ་དང་ཁ་ཊྭཱཾ་ཅན་ཡུམ་བུདྡྷ་ཌཱ་ཀི་ནི་དམར་མོ་རང་དང་འདྲ་བ། སྙིང་གར་བདུད་བཞིའི་གདན་ལ་ཧཱུྃ་ལས་དགྱེས་མཛད། ཡུམ་བདག་མེད་མ་གྲི་ཐོད་ཅན་དང་སྦྱོར་བ། ལྟེ་བར་འཇིགས་བྱེད་དུས་མཚན་མའི་གདན་ལ་ཧཱུྃ་ལས་བདེ་མཆོག་ཡབ་ཡུམ་ཕག་མོ་དམར་མོ་གྲི་ཐོད་ཅན། དེ་གསུམ་ཀའང་ཧེ་རུ་ཀའི་ཆ་བྱད་རྫོགས་པ། གཡས་བརྐྱང་གི་སྟབས་སོ། །འདུས་པ་བདེ་དགྱེས་རྣམས་རྡོ་རྗེ་དྲིལ་བུ་འཛིན་པས་རིག་མ་ལ་འཁྱུད་པ། གསང་བར་མ་ཧེ་དང་གཤིན་རྗེའི་གདན་ལ་ཧཱུྃ་ལས་རྡོ་རྗེ་འཇིགས་བྱེད་མ་ཧེའི་གདོང་ཅན་གཅེར་བུ་མཚན་མ་འགྲེང་བ་དུར་ཁྲོད་ཀྱི་ཆས་དང་ལྡན་པ། ཡུམ་ཕག་མོ་དམར་མོ་གཉིས་ཀའང་གྲི་ཐོད་འཛིན་པ་ཐམས་ཅད་ཀྱང་པད་ཉི་ལ་བཞུགས་པའོ། །གནས་གསུམ་དུ། ཨོཾ་ཨཱཿཧཱུྃ། ཕྱོགས་བཅུའི་རྒྱལ་བ་སྲས་དང་བཅས་པ་ཐམས་ཅད་ལྷ་ལྔའི་རྣམ་པར་བཛྲ་ས་མཱ་ཛཿ ཛཿཧཱུྃ་བཾ་ཧོཿ ནམ་མཁར་བཞུགས་པའི་དབང་གི་ལྷ་རྣམས་ཀྱིས། ཇི་ལྟར་བལྟམས་པ་སོགས་དང་། ཨོཾ་བཛྲཱི་བྷ་ཝ་ཨ་བྷི་རིཉྩ་ཧཱུྃ། དབང་བསྐུར་བས་ལྷ་ཐམས་ཅད་ལ་མི་བསྐྱོད་པས་དབུར་བརྒྱན། དབང་ལྷ་ཡབ་ཡུམ་སྙོམས་འཇུག་གི་བྱང་སེམས་དཀར་དམར་ལྕེ་ཐོག་ཏུ་བཞག ཨོཾ་ཨཱཿཧཱུྃ། ཡེ་ཤེས་ཕྱག་རྒྱ་དང་སྙོམས་པར་ཞུགས་པས་བདེ་ཆེན་ལྷན་སྐྱེས་ཉམས་སུ་མྱོང་། དེ་ནས་སེམས་མ་བཅོས་པའི་རང་ངོ་ལ་ཅེར་རེ་གཏད། ཨོཾ་ཨཱཿབཛྲ་དྷྲྀཀ྄་ཧཱུྃ་ཧཱུྃ་ཕཊ་སྭཱ་ཧཱ། ཨོཾ་ཨཱཿཧྲཱིཿཧུཾ་ཧཱུྃ་ཕཊ་སྭཱ་ཧཱ། ཨོཾ་དེ་ཝ་པི་ཙུ་བཛྲ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཨོཾ་ཧྲཱིཿཧ་ཧ་ཧུཾ་ཧཱུྃ་ཕཊ། ཨོཾ་ཧྲཱིཿཥྚཱི་ཝི་ཀྲྀ་ཏཱ་ན་ན་ཧཱུྃ་ཕཊ། ཅེས་པ་རྣམས་སོ་སོར་ཇི་ལྟར་རིགས་པ་དང་། གཙོ་བོར་བདེ་མཆོག་གི་ཡི་གེ་བདུན་པ་ཉིད་བཟླ། འདིའི་ཁྱད་པར་གྱི་རྫོགས་རིམ་ནི། འཁོར་ལོ་ལྔའི་ལྷ་རྣམས་སྙོམས་པར་ཞུགས་བདེ་བ་ཆེན་པོའི་ངོ་བོར་འོད་དུ་ཞུ། ཐིག་ལེ་དཀར་ཞིང་འཚེར་བ་ཉུངས་འབྲུ་ཙམ་པར་གྱུར། དེའི་འོད་ཀྱིས་ལུས་གང་བར་བསམས་ལ། བདེ་གསལ་མི་རྟོག་པའི་ཡེ་ཤེས་ཕྱག་རྒྱ་ཆེན་པོའི་ངང་དུ་མཉམ་པར་བཞག ཐུན་མོང་གི་རྫོགས་རིམ་ཆོས་དྲུག་གི་རྣལ་འབྱོར་གཙོ་བོར་བྱས་ཏེ་བསྒོམ། མཇུག་གི་བྱ་བ་བདེ་མཆོག་ལྷན་སྐྱེས་ཀྱི་སྐབས་ལྟར་བྱའོ། །འདི་ནི་དཔལ་ལྡན་ཤངས་པ་བཀའ་བརྒྱུད་པའི་ཟབ་ཆོས་ཀྱི་སྙིང་པོ་ངོ་མཚར་ཅན་ནོ། །གསུམ་པ་ཐུན་མཚམས་སུ་ཡི་དམ་དང་ཆོས་སྐྱོང་ལ་གཏོར་མ་འབུལ་བར་འདོད་ན། ཅི་འབྱོར་པའི་གཏོར་མ་ཨ་མྲྀ་ཏས་བསང་། སྭབྷཱ་ཝས་སྦྱང་། སྟོང་པའི་ངང་ལས་ཡྃ་ལས་རླུང་། རྃ་ལས་མེ། ཀྃ་ལས་མི་མགོའི་སྒྱེད་བུ་གསུམ། ཨ་ལས་ཐོད་པའི་ནང་དུ་ཧཱུྃ་བྷཱུྃ་ཏྲཱྃ་ཨཱྃ་ཁྃ་ལས་ཤ་ལྔ། བྃ་མཱྃ་ལཱྃ་པཱྃ་ཏཱྃ་ལས་བདུད་རྩི་ལྔ་འོད་དུ་ཞུ་བ་ལས་དམ་ཚིག་གི་བདུད་རྩི་ལ། འཇིག་རྟེན་དང་འཇིག་རྟེན་ལས་འདས་པའི་བདུད་རྩི་ཐམས་ཅད་བཀུག་སྟེ་ཐིམ་པས་དམ་རྫས་འབར་བ་ཡེ་ཤེས་ཀྱི་བདུད་རྩིའི་རྒྱ་མཚོར་གྱུར། ཨོཾ་ཨཱཿཧཱུྃ་ཧ་ཧོཿཧྲཱིཿ རང་གི་སྙིང་གའི་འོད་ཀྱིས་རྒྱུད་སྡེ་ལྔའི་ལྷ་ཚོགས་བཛྲ་ས་མཱ་ཛཿ ལྗགས་ལས་ཧཱུྃ་བྱུང་རྡོ་རྗེ་ཡི། །འོད་ཀྱིས་གསོལ་ཞིང་མཉེས་པར་གྱུར། །སྙིང་པོའི་མཐར་ཨོཾ་ཨཱཿཧཱུྃ་ངམ་ཨ་ཀཱ་རོ་སོགས་བཏགས་པ་ལན་གསུམ་སོགས་ཀྱི་གཏོར་མ་དང་། ཨརྒྷཾ་སོགས་ཀྱིས་ཕྱི་མཆོད་དང་། ཨོཾ་ཨཱཿཧཱུྃ་གིས་ནང་མཆོད་ཕུལ། སངས་རྒྱས་ཀུན་གྱི་སྐུ་གསུང་ཐུགས། །ཡོན་ཏན་ཕྲིན་ལས་རབ་རྫོགས་པ། །དཀྱིལ་འཁོར་ལྔ་པོ་ཐམས་ཅད་ལ། །ཀུན་ནས་དྭང་བས་ཕྱག་འཚལ་ལོ། །ཞེས་བསྟོད། མཆོད་སྦྱིན་གཏོར་མ་སོགས་ཀྱིས་ཕྲིན་ལས་གསོལ། རང་གི་མདུན་དུ་པད་ཉི་ཚོགས་ཀྱི་བདག་པོའི་གདན་སྟེང་ཧཱུྃ་མཐིང་གའི་འོད་ཀྱི་འཕྲོ་འདུ་ལས་ཡེ་ཤེས་མགོན་པོ་མྱུར་མཛད་སྤྱན་རས་གཟིགས་དབང་རྡོ་རྗེ་ནག་པོ་ཆེན་པོ་ཕྱག་དྲུག་གིས་གྲི་ཐོད། མགོ་ཕྲེང་། ཅང་ཏེའུ། ཏྲེ་ཤྲཱུ་ལ། ཞགས་པ་རྣམས་འཛིན་ཅིང་། སྟག་ལྤགས་རྒྱན་དྲུག་སྦྲུལ་དང་མི་མགོའི་དོ་ཤལ། ཕྱག་ཞབས་གཡེར་ཁའི་ཕྲེང་བ་ཅན། དཔྲལ་བར་སིནྡྷཱུ་རའི་ཐིག་ལེ་རྗེ་བཙུན་མ་དང་སྒྲོལ་མ། དེར་ཧྲཱིཿསྤྱན་རས་གཟིགས་ཀྱི་ངོ་བོ། སྤྱི་བོར་མི་བསྐྱོད་པས་རྒྱས་བཏབ་པ། རབ་ཏུ་ཁྲོས་པའི་མཚན་ཉིད་རྫོགས་པ། ཀྲིག་ཀྲིག་ཞབས་ཀྱི་སྟབས་ཅན་མེ་ཕུང་གི་ཀློང་ན་བཞུགས་པའི་སྟེང་ན་རྩ་བའི་བླ་མ་དང་། གཡས་ན་དཔའ་བོ་དར་དང་བཅས་ཤིང་། གཡོན་ན་དཔའ་མོ་འཛུམ་དང་བཅས་པ། འཁོར་དུ་དཔལ་ལྡན་རེ་མ་ཏཱི། གནོད་སྦྱིན་བཞི། གཙང་རིས་ཀྱི་མགོན་པོ་བདུན་ཅུ་རྩ་ལྔ། དམ་ཅན་རྒྱ་མཚོའི་ཚོགས་དང་བཅས་པ། རང་གི་སྙིང་ག་ནས་འོད་ཟེར་འཕྲོས་པས་དུར་ཁྲོད་ཆེན་པོ་བསིལ་བའི་ཚལ་ཤིང་ཙནྡན་རྐང་གཅིག་པའི་དྲུང་ནས་མྱུར་མཛད་མགོན་པོ་བཀའ་སྡོད་ཞིང་སྐྱོང་ཕོ་ཉ་ཐམས་ཅད་བཛྲ་མ་ཧཱ་ཀཱ་ལ་ས་པ་རི་ཝཱ་ར་ཀྵིཾ་ཀྵིཾ་ཉེར་གཅིག་གིས་སྤྱན་དྲངས། ཛཿཧཱུྃ་བཾ་ཧོཿ བླ་མ་མགོན་པོ་དབྱེར་མེད་ཀྱི་གསོལ་འདེབས་དང་། སྒྲིབ་སེལ། ཡིག་བརྒྱ་དང་བཤགས་པ་གནད་དབབ། དབང་སྡུད། ནུས་མཐུ་སྐྱེད་པ་དང་། འཁུ་ལྡོག་ཞི་བའི་དམིགས་པ་དང་བཅས་པའི་བཟླས་པ་འགྲུབ་ན་ཅི་རིགས་བྱ། གཏོར་འབུལ་ཙམ་ལ་མེད་ཀྱང་རུང་། དེ་ནས་གཏོར་མ་བྱིན་རླབས་བྱས་ལ། ཨོཾ་བཛྲ་མ་ཧཱ་ཀཱ་ལ་ཀྵཱིཾ་ཀྵེ་ཏྲ་བིགྷྣཱན་བི་ནཱ་ཡ་ཀ་ཧཱུྃ་ཕཊ། ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་སྭཱ་ཧཱ་དང་། ཤཱ་ས་ན་ལན་བདུན་སོགས་ཀྱིས་དབུལ། སྤྲོ་ན་འཁོར་ལོ་སོ་སོའི་སྔགས་ཀྱིས་ཕུལ། ཨརྒྷཾ་སོགས་ཀྱིས་ཕྱི་མཆོད་དང་། ཨོཾ་ཨཱཿཧཱུྃ་གིས་ནང་མཆོད་ཕུལ། ལངྐ་པཱུ་རི་སུམ་བསྲེགས་ཤིང་། །སངས་རྒྱས་བསྟན་སྐྱོང་བདུད་དཔུང་འཇོམས། །ཞལ་གཅིག་ཕྱག་དྲུག་ནག་པོ་ཆེ། །འཁོར་དང་བཅས་ལ་ཕྱག་འཚལ་བསྟོད། །དཔལ་ལྡན་མགོན་པོ་འཁོར་བཅས་རྣམས། །ཤ་ཁྲག་གཏོར་མ་འདི་བཞེས་ལ། །རྣལ་འབྱོར་བདག་ཅག་དཔོན་སློབ་ཀྱི། །མི་མཐུན་རྐྱེན་དང་བར་ཆད་སོལ། །མཐུན་རྐྱེན་ཕྲིན་ལས་ཡིད་བཞིན་སྒྲུབས། །དགྲ་བགེགས་ཐམས་ཅད་བསྒྲལ་བ་དང་། །དངོས་གྲུབ་མ་ལུས་སྩལ་དུ་གསོལ། །ཞེས་བསྟོད་ཅིང་ཕྲིན་ལས་བཅོལ། མཁའ་འགྲོ་སྤྱི་གཏོར་དང་གཞི་བདག་གཏོར་མ་བསྔོ་ན་སྤྱི་དང་མཐུན། མཐར་ཡི་གེ་བརྒྱ་པ་དང་། མ་འབྱོར་པ་དང་སོགས་ཀྱིས་བཟོད་པར་གསོལ། གཤེགས་གསོལ་དང་བརྟན་བཞུགས་སྐབས་དང་སྦྱར། བཀྲ་ཤིས་བརྗོད། ཚོགས་མཆོད་མདོར་བསྡུས་བྱེད་ན། གཏོར་བསྔོས་ཀྱི་རྗེས་སུ་ཚོགས་ཀྱི་ཡོ་བྱད་གཏོར་མ་ལྟར་བྱིན་གྱིས་བརླབ། ཕུད་བླ་མ་དང་དབྱེར་མེད་པའི་རྒྱུད་སྡེ་ལྔའི་ལྷ་ཚོགས་དང་། མགོན་པོ་འཁོར་དང་བཅས་པར་སོ་སོའི་གཏོར་སྔགས་ཀྱིས་ཕུལ། བར་པ་རང་ཉིད་ལུས་དཀྱིལ་གྱི་ལྷ་དང་བཅས་པར་མཆོད་པའི་བསམ་པས་ཞེན་པ་མེད་པར་ལོངས་སྤྱད། ལྷག་མ་བྱིན་གྱིས་བརླབས་ལ། ཨོཾ་ཁ་ཁ་ཁཱ་ཧི་ཁཱ་ཧི་ཨུཙྪི་ཊ་བ་ལིཾ་ཏ་བྷཀྵེ་བྷྱཿསྭཱ་ཧཱ། ཞེས་བསྔོས་ལ་ཕྱི་རོལ་ཏུ་དོར། བསྔོ་སྨོན་ཤིས་བརྗོད་རྒྱ་ཆེར་བྱའོ། །བདེ་མཆོག་ལྷན་ཅིག་སྐྱེས་པ་ཡི། །རྣལ་འབྱོར་སྙིང་པོ་ཡན་ལག་བཅས། །ཅུང་ཟད་ཕྱེ་འདིས་ཁམས་གསུམ་ཀུན། །བདེ་བ་ཆེ་ལ་རོལ་པར་ཤོག །ཅེས་པའང་རྩ་བའི་གཞུང་ལེ་ཚན་རྣམས་དང་། གྲུབ་པའི་སློབ་དཔོན་ཀུན་དགའ་སྙིང་པོའི་གསུང་རབ་ལྟར་མདོར་བསྡུས་སྙིང་པོར་དྲིལ་ཏེ་རང་གཞན་རྣམས་ལ་ཕན་པའི་བསམ་པས་བྱ་བྲལ་བ་འཇམ་དབྱངས་མཁྱེན་བརྩེའི་